Birthe Skaarup (DF), 2000-11-22:
Jeg siger da tak for de både positive og negative tilkendegivelser, der sådan set har været til det her forslag.
Det er jo faktisk et forslag, som efter min bedste formening alle i det her Folketing burde kunne støtte.
Det, at vi vil have en ærlig og redelig varedeklaration, kan man da godt sige måske lyder lidt naivt, men det er det faktisk ikke.
Der er flere, der har angrebet og spurgt, hvordan man skal kunne forstå alle de her 37 tilsætningsstoffer.
Det, vi ønsker, er ud over en fyldestgørende varedeklaration også en forbrugerinformation, der netop skal fortælle, hvad disse stoffer gør, når de bliver omsat i røg.
Vi synes, at forbrugerne er dårligt stillet med hensyn til at få information om, hvad tobaksprodukter indeholder af bestanddele i al almindelighed, og jeg ved ikke, hvor mange forslag der vil komme her i dette Folketing, men jeg ved, at der er et folkesundhedsprogram, som regeringen har fremlagt, der skal vare over 10 år, hvor rygningen er en meget, meget stor bestanddel ud fra, at vi ved, hvor skadelige virkninger tobakken har.
Når en læge, der forsker i nikotin og afhængighed og har gjort det igennem 10 år, og som faktisk er ved at lægge sidste hånd på en afhandling om emnet, siger, at det vigtigste er at interessere sig for, hvad der er i røgen, så kan man se, hvilken betydning tilsætningsstofferne har.
Det er jo sådan, og det ved vi alle sammen, og det har andre også været inde på, at stofferne er med til at øge rygerens afhængighed af cigaretterne.
Der er ammoniakforbindelser, som virker som en turbo på nikotinen, så den meget nemmere optages i organismen, der er stoffer som sukker og kakao, som, når de bliver røget, øger nikotinens virkning på centralnervesystemet, der er stoffer, der mildner irritationen af slimhinderne, og nogle udvider forskellige forbindelser, som gør det nemmere at ryge og øge hastigheden af tilvænningen.
Det er dér, jeg og Dansk Folkeparti gerne vil sætte ind, så vi får en ordentlig information.
Jeg kan ikke lade være med at tænke på, at i starten af 1960'erne var de nye varedeklarationer en stor sejr.
I dag er det dagligdag med hensyn til madvarer, men det er ikke dagligdag at sætte en ordentlig varedeklaration på cigaretemballagen.
Vi taler som sagt så meget om levealderen i Danmark, den er meget lavere end i andre europæiske lande, og jeg mener, Sundhedsstyrelsen er for slap i denne sag.
Jeg mener, det er nødvendigt, at vi holder liv i debatten.
Noget af det, Dansk Folkeparti prøver på med det her forslag i dag, er, at vi skal give borgerne mulighed for at få oplysninger om, hvad det er, der i ordets bogstaveligste forstand ryger ind i kroppen.
Ingen kan bruge en diskret påtegning, som nogle har været inde på, på en pakke cigaretter, så vi bare kan se, at der er tjære og nikotin i en pakke.
Det fremgår ingen steder, at cigaretterne indeholder tobak.
Fru Kirsten Jacobsen, som nu er gået, var inde på, hvorfor der skulle stå cigaretpapir eller filter.
Det, vi gerne vil have, er, at man fortæller, hvad der er i et filter, hvad der er i cigaretpapir, for der er lim og mange andre gode ting, som er skadelige, når man tager en mundfuld røg.
Nu er man jo i den situation, at man kan få udført en test både i udlandet og også herhjemme.
Det synes jeg er værd at sætte i relief.
Som sagt tror jeg nok, at det, mange så gerne vil, er at oplyse om, at det er farligt at ryge, oplyse om, at vi kan udvikle kræft, oplyse om, at det har indflydelse på hjerte-kar-sygdomme osv., men hvis ikke man prøver at iværksætte nogle gode tiltag, som vi synes det her forslag er, hvad batter det så?
Det er ganske vist et program over 10 år, det her folkesundhedsprogram, men lad os dog se at komme i gang.
Jeg synes, at det har været lidt vagt, lidt svagt; man vil ikke rigtig tage stilling. Så handler det også lidt om udlandets indsigelser.
Tiden er åbenbart ikke moden, men jeg er helt overbevist om, at vi i hvert tilfælde vil presse på, og det skal nok vise sig, at det kommer før eller siden.
Det har taget mange år som sagt at få en varedeklaration på mad, men jeg er i hvert tilfælde i den situation, og det håber jeg mange er i det her land, at når man putter noget i munden, så vil man altså også vide, hvad det er, og det gør man ikke i det her tilfælde med hensyn til cigaretter og tobaksvarer i al almindelighed.